b'\n_START_ARTICLE_\nDragali\xc4\x87\n_START_SECTION_\nPovijest\n_START_PARAGRAPH_\nU povijesnim  spisima  iz 14. stolje\xc4\x87a (1334.) spominje se prvi put naselje Dragali\xc4\x87, pod vla\xc5\xa1\xc4\x87u vite\xc5\xa1kog roda Ivanovca._NEWLINE_Nazivi naselja iz predturskog doba nisu poznati. Turci zauzimaju ove prostore 1544. gotovo puste, jer su se stanovnici povukli pred njima. Na vojnoj karti iz 1720., spominje se Dragali\xc4\x87 kao Dragalitza pagus. 1730. selo je imalo 7 ku\xc4\x87a, a stanovni\xc5\xa1tvo se dalje naseljavalo, pa je po popisu iz 1760. imalo 35 ku\xc4\x87a. U 19. stolje\xc4\x87u pove\xc4\x87ava se hrvatsko stanovni\xc5\xa1tvo doseljenicima, a povoljniji uvjeti \xc5\xbeivota donose poja\xc4\x8danje obitelji tako da su o\xc4\x8duvani starina\xc4\x8dki rodovi. Dragali\xc4\x87 je op\xc4\x87insko sredi\xc5\xa1te od 1928.\xe2\x80\x941954. , a u njemu su bili po\xc5\xa1ta, policijska postaja, poljoprivredna zadruga, mljekara, stovari\xc5\xa1te drvne mase, veterinarska stanica i ambulanta._NEWLINE_U Domovinskom ratu sva naselja su bila uni\xc5\xa1tena i zapaljena kao i svi kulturni i vjerski objekti. Sada u op\xc4\x87ini djeluju lova\xc4\x8dka udruga "Podlo\xc5\xbeje" - Gorice, Crveni kri\xc5\xbe, Dru\xc5\xa1tvo Na\xc5\xa1a djeca, ratarsko-sto\xc4\x8darsko mehanizacijska udruga, Udruga "Breza" koja se bavi kulturnom djelatno\xc5\xa1\xc4\x87u, DVD Dragali\xc4\x87, NK "Dragali\xc4\x87", Udruga \xc5\xbeena "Trobojnica-Tkanica" koja se bavi o\xc4\x8duvanjem i izradom narodnih rukotvorina, te Udruga za sportsku rekreaciju "Medice" iz Medara._NEWLINE_Op\xc4\x87ina je ponovo osnovana 17. sije\xc4\x8dnja 1997.. U sastavu op\xc4\x87ine su sljede\xc4\x87a naselja: Dragali\xc4\x87, Ma\xc5\xa1i\xc4\x87, Medari, Poljane, Donji Bogi\xc4\x87evci i Gorice. Op\xc4\x87ina se prostire na 59,5 km\xc2\xb2, a prema popisu iz 2001. ima 1282 stanovnika._NEWLINE_Na prostorima op\xc4\x87ine Dragali\xc4\x87 mnogobrojni ratovi i \xc5\xbeelja hrvatskog puka da opstane na ovim prostorima odredili su na\xc4\x8din \xc5\xbeivota. Obrada zemlje, ratarstvo i sto\xc4\x8darstvo osnova je razvoja op\xc4\x87ine.\n_START_SECTION_\nSpomenici i znamenitosti\n_START_PARAGRAPH_\nKroz povijest u Dragali\xc4\x87u je izgra\xc4\x91eno nekoliko crkvi._NEWLINE_Crkva Sv. Ivana Krstitelja u Dragali\xc4\x87u sagra\xc4\x91ena 1698. nakon izgona Turaka nije se zbog ru\xc5\xa1evnosti obnavljala, ali je ve\xc4\x87 prije 1730. podignuta drvena kapelica Sv. Ane koja nije dugo izdr\xc5\xbeala, te je 1799. podignuta druga drvena kapelica opet u \xc4\x8dast Sv. Ane. Sada\xc5\xa1nja crkva Sv. Ivana Krstitelja gra\xc4\x91ena je od 1875.\xe2\x80\x941878., duga je 16 a \xc5\xa1iroka 8 m. Oltarnu sliku Glavosjek Ivana Krstitelja kao i sliku Sv. Ane izradio je slikar Ignaz Berger iz Moravske. Crkvu je blagoslovio 1878. \xc5\xbeupnik Marin Hamer. Kapelicu je iznutra oslikao 1891. slikar Marko Antonini. Crkva je imala 3 zvona. U Domovinskom ratu je crkva zapaljena ali zahvaljuju\xc4\x87i mnogim donatorima i radom samih mje\xc5\xa1tana crkva je obnovljena, a msgr. dr. Antun \xc5\xa0kvor\xc4\x8devi\xc4\x87, po\xc5\xbee\xc5\xa1ki biskup je istu blagoslovio 29. kolovoza 1999. Slike Sv. Ane, Sv. Lepolda Mandi\xc4\x87a i Sv. Nikole Taveli\xc4\x87a naslikao je i darovao crkvi slikar Ivan Zukanovi\xc4\x87 iz Dragali\xc4\x87a. U cintoru crkve podignuta je ku\xc4\x87a s gara\xc5\xbeom i vjeronau\xc4\x8dnom dvoranom u kojoj su od 1970.\xe2\x80\x941985. boravile \xc4\x8dasne sestre. Ku\xc4\x87a je nakon Domovinskog rata ponovno sagra\xc4\x91ena, ali u cijelosti nije dovr\xc5\xa1ena._NEWLINE_Kapelica Sv. Vida u Goricama duga je 5 m, a \xc5\xa1iroka 4 m. Oltarnu sliku izradio je Ivan Zukanovi\xc4\x87, slikar iz Dragali\xc4\x87a. U Domovinskom ratu kapelica je bila zapaljena, a zahvaljuju\xc4\x87i Udruzi hrvatskih dragovoljaca domovinskog rata (UHDDR) ogranak \xc5\xa0pansko je obnovljena._NEWLINE_Kapelica Sv. Fabijana i Sebastijana po\xc4\x8dela se zidati 1922.. Kapelica je \xc5\xa1iroka 3 m i duga isto toliko. U Domovinskom ratu je uni\xc5\xa1tena, te je obnovljena nakon rata.\n_START_SECTION_\nObrazovanje\n_START_PARAGRAPH_\nPrvi pisani trag o postojanju \xc5\xa1kole u Dragali\xc4\x87u, iz Hrvatskog u\xc4\x8diteljskog doma od 5. o\xc5\xbeujka 1915., Ivana Martinovi\xc4\x87a, o kraji\xc5\xa1kom \xc5\xa1kolstvu, navodi se 1777. (trivijalna \xc5\xa1kola)._NEWLINE_24. lipnja 1883. \xc5\xa1kolu je pregledao kraljevski zemaljski ravnatelj Nikola Had\xc5\xbei\xc4\x87. \xc5\xa0kola je bila opremljena raznim u\xc4\x8dilima, a nastava se izvodila na hrvatskom i njema\xc4\x8dkom jeziku. \xc5\xa0kolska godina zavr\xc5\xa1avala je ispitima kojima su bili nazo\xc4\x8dni \xc4\x8dasnici zbog blizine kumpanije. Gra\xc4\x91evni odsjek Kraljevske zemaljske vlade u Zagrebu 1905. odredio je 15.500 kruna za izgradnju nove \xc5\xa1kole u Dragali\xc4\x87u. Prva \xc5\xa1kolska godina u novoj \xc5\xa1kolskoj zgradi je 1906./1907. s upisanih 65 u\xc4\x8denika. Po\xc4\x8detkom lipnja obilje\xc5\xbeavao se Dje\xc4\x8dji tjedan, a na adresu \xc5\xa1kole redovito je stizalo izdanje "Smilja". 1918. u sastavu \xc5\xa1kole djeluje tzv. "pomo\xc4\x87na \xc5\xa1kola" za opismenjavanje pu\xc4\x8danstva. Odlukom NOO Nova Gradi\xc5\xa1ka 1957., reformom \xc5\xa1kolstva, ustrojava se osmogodi\xc5\xa1nja \xc5\xa1kola sa sjedi\xc5\xa1tem u Dragali\xc4\x87u. Mati\xc4\x8dna \xc5\xa1kola imala je pet podru\xc4\x8dnih \xc5\xa1kola: Ma\xc5\xa1i\xc4\x8dka \xc5\xa0agovina, Trnava, Poljane, Gorice i Donji Bogi\xc4\x87evci. Mje\xc5\xa1tani sela pokrenuli su 1962. akciju izgradnje nove \xc5\xa1kole koja je s radom po\xc4\x8dela 1. travnja 1966. Osnovna \xc5\xa1kola je u \xc5\xa1k. god. 1968./1969. i 1969./1970. imala najve\xc4\x87i broj u\xc4\x8denika, 544._NEWLINE_1991. po okupiranju Dragali\xc4\x87a, \xc5\xa1kola je zapaljena. Tijekom godina prognanstva, iako ne u svojim klupama, u\xc4\x8denici i u\xc4\x8ditelji se okupljaju dva puta tjedno. Rezultat tome je tiskanje \xc5\xa1kolskog lista "Breza". Poslije vojnoredarstvene akcije "Bljesak", obnove \xc5\xa1kole i povratka pu\xc4\x8danstva ku\xc4\x87ama, \xc5\xa1kola nastavlja s radom._NEWLINE_Danas, nakon 224 godine dugog \xc5\xa1kolstva, uporno\xc5\xa1\xc4\x87u mje\xc5\xa1tana u tri izgradnje, \xc5\xa1kola ima 8 razrednih odjeljenja sa 120 u\xc4\x8denika od 1. do 8. razreda. Nastava se odr\xc5\xbeava osim u mati\xc4\x8dnoj \xc5\xa1koli u Dragali\xc4\x87u i podru\xc4\x8dnom odjelu Gorice, dok ostali podru\xc4\x8dni odjeli nisu u funkciji._NEWLINE_Perom u\xc4\x8ditelja Stjepana Petri\xc4\x8devi\xc4\x87a otvorena je prva sa\xc4\x8duvana Spomenica Ni\xc5\xbee pu\xc4\x8dke \xc5\xa1kole u Dragali\xc4\x87u 19. svibnja 1906.\n_START_SECTION_\nKultura\n_START_PARAGRAPH_\nKulturni \xc5\xbeivot kroz povijest Dragali\xc4\x87a bio je uvijek prisutan kroz rad mnogih dru\xc5\xa1tava, a najistaknutiji su bili "Mladi Hrvat" Dragali\xc4\x87, Prosvjetno pjeva\xc4\x8dko dru\xc5\xa1tvo "Zrinski" i Selja\xc4\x8dka sloga.\n_START_SECTION_\n\xc5\xa0port\n_START_PARAGRAPH_\nNogometni klub "Dragali\xc4\x87"_NEWLINE_Jo\xc5\xa1 davne 1938. i 1939., sviraju\xc4\x87i tambure i \xc4\x8duvaju\xc4\x87i krave na pa\xc5\xa1njaku zvanom "Bejakovac" u Dragali\xc4\x87u se po\xc4\x8deo igrati nogomet. Me\xc4\x91u prvima su bili Alojz Kvo\xc4\x8di\xc4\x87, Stanislav Kvo\xc4\x8di\xc4\x87, Josip Kraja\xc4\x8di\xc4\x87, \xc4\x90uka Samson i drugi..._NEWLINE_Nakon nekoliko godina Ivan Ribari\xc4\x87 daruje zemlji\xc5\xa1te zvano "Dudnjak", a marljivi mladi\xc4\x87i ga uredili, sru\xc5\xa1ili dudove i pripremili za nogomet._NEWLINE_Na inicijativu Mirka Marjanovi\xc4\x87a, 1947. odr\xc5\xbeava se inicijativni sastanak nekolicine entuzijasta na kojem se osniva Nogometni klub "Mladost". Mirko Marjanovi\xc4\x87 je izabran za predsjednika, Mile Galovi\xc4\x87 za tajnika, a za blagajnika je izabran Milan Petti._NEWLINE_Od tada\xc5\xa1njih \xc4\x8dlanova kluba i igra\xc4\x8da treba spomenuti i ove: Matija Petri\xc4\x8devi\xc4\x87, Franjo Hila, \xc5\xa0tefo Meduni\xc4\x87, Milutin Galovi\xc4\x87, Ilija Dubravec, Milan Grmu\xc5\xa1a, Slavko Lakta\xc5\xa1i\xc4\x87, Matija Filipovi\xc4\x87, Ivan Meduni\xc4\x87, Mijo Ribari\xc4\x87, Ivica Kuhar, Ivo Morav\xc4\x8dik-\xc5\xa0efer, Josip Kvo\xc4\x8di\xc4\x87, \xc5\xa0tefa Marjanovi\xc4\x87, \xc5\xa0tefa Petri\xc4\x8devi\xc4\x87, Franjo \xc5\xa0tiner, Vlado \xc5\xa0tiner, itd..._NEWLINE_1950. NK "Mladost" se natje\xc4\x8de u prvenstvu tada\xc5\xa1njeg kotara, a vrijedno je ista\xc4\x87i prijateljsku nogometnu utakmicu s prvoliga\xc5\xa1em NK Hajduk, koji su bili tada u posjeti graditeljima autoceste Zagreb - Beograd (dana\xc5\xa1nja Autocesta A3) u kampu kod Dragali\xc4\x87a._NEWLINE_1972. zbog politi\xc4\x8dkih pritisaka NK "Mladost" mijenja ime u NK "Jedinstvo", koje zadr\xc5\xbeava sve do Domovinskog rata, 1990.._NEWLINE_1972./1973. klub je registriran u Nogometnom sredi\xc5\xa1tu Nova Gradi\xc5\xa1ka, a od 1974. do 1979. klub se natje\xc4\x8de u jakoj op\xc4\x87inskoj ligi._NEWLINE_Treba ista\xc4\x87i i gostovanje kluba u Njema\xc4\x8dkoj na me\xc4\x91unarodnom turniru, kao i uzvratni turnir u Dragali\xc4\x87u 1980. gdje su sudjelovali klubovi "Diag" Berlin, "Sloga" Nova Gradi\xc5\xa1ka, "SRSK" Smrti\xc4\x87 i "Jedinstvo" Dragali\xc4\x87. _NEWLINE_Po\xc4\x8detkom srpske agresije na Hrvatsku, 1990., klub prestaje djelovati. Selo je iseljeno, ve\xc4\x87inom u okolicu Nove Gradi\xc5\xa1ke, da bi nakon povratka u rodno selo i nakon normalizacije \xc5\xbeivota, klub bio reaktiviran 2002. pod nazivom Nogometni klub "Dragali\xc4\x87".'